Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

Vint-i-tres turistes han resultat ferits en un accident que ha passat al voltant de les tres de la matinada d'aquest dimecres, a Barcelona. El conductor també ha resultat ferit. L'autocar ha bolcat a la Ronda Litoral, a l'alçada de la Zona Franca, quan els turistes, que han passat uns dies de vacances a Lloret, anaven cap a l'aeroport del Prat.

La pluja pot haver estat en l'origen de l'accident perquè l'autocar ha sortit de la via quan més plovia. Els ferits, que són tots els ocupants del vehicle, han estat atesos pel SEM i els han portat a diferents hospitals. Tres d'ells estan ferits greus, però no es tem per la seva vida. Els han ingressat cadascun en un hospital diferent: Vall d'Hebron, Bellvitge i Hospital del Mar.

El comissionat de Seguretat de l'Ajuntament de Barcelona, Amadeu Recasens, ha detallat les nacionalitats dels ferits, i també ha destacat que l'accident no ha provocat massa embussos:

"Les persones que hi viatjaven eren cinc espanyols, dos alemanys, dos irlandesos, set anglesos, quatre lituans, tres bielorussos i un polonès. L'autobús ha caigut per un talús i ja ha estat completament alliberada la via des de les 5.42, hi ha hagut una mica de retencions abans però poc importants."

Pel que fa a les causes de l'accident, Recasens ha explicat a TV3 que la pluja en pot haver estat una, però que no s'ha de descartar que també hi pugui haver hagut excés de velocitat. De tota manera, per saber-ho del cert caldrà esperar a conèixer l'atestat que ha fet la Guàrdia Urbana i, sobretot, l'anàlisi del tacògraf de l'autocar.

El comissionat de seguretat ha dit que l'autocar havia passat la ITV i ha comentat que el conductor ha donat negatiu en els testos d'alcohol i drogues. També ha precisat que hi havia cinturons de seguretat. Pel que fa als ocupants del vehicle, Recasens ha explicat que se'ls ha tractat a tots com a ferits en aplicació dels protocols mèdics, tot i que uns quants no presentaven ferides evidents.